পানি সম্পদ
পানি সম্পদ বা জল সম্পদ হল পানির সেই সমস্ত উৎসসমূহ যেগুলি মানুষের নিয়মিত ব্যবহারের জন্য অতিপ্রয়োজনীয়। কৃষি, শিল্প, গার্হস্থ্য ব্যবহার এবং পরিবেশ রক্ষণাবেক্ষণসহ মনুষ্যজীবনের সর্বক্ষেত্রেই পানির ব্যবহার অপরিহার্য। এবং এইসকল কাজে ব্যবহারের ক্ষেত্রে যেটি অত্যাবশ্যক সেটি হল পরিশোধিত বিশুদ্ধ পানি। পৃথিবীতে লভ্য পানির প্রায় ৯৭.৫% হল লবণাক্ত এবং বাকি মাত্র ২.৫% বিশুদ্ধ। এই স্বল্পপরিমাণ শুদ্ধ পানির আবার দুই-তৃতীয়াংশই কঠিন অবস্থায় অর্থাৎ তুষার, হিমশৈল, ইত্যাদি রূপে বিদ্যমান। অবশিষ্ট তরল পানির অধিকাংশই ভূগর্ভস্থ এবং অতি অল্পপরিমাণ পানি ভূপৃষ্ঠস্থ জলাশয়ে লভ্য।
পৃথিবীতে পানির উৎস
পৃথিবীতে পানির উৎস অথবা, এই সৌরজগতের অন্যান্য পাথুরে গ্রহের বিপরীতে পৃথিবীতে এতো তরল পানির উপস্থিতির কারণ সম্পর্কে এখনো পরিষ্কারভাবে জানা যায়নি। যথেষ্ট পরিমান মহাসাগর গঠনের জন্য বিগত ৪.৫ বিলিয়ন বছরের বেশি সময় ধরে পৃথিবী পৃষ্ঠে কিভাবে পানি জমা হতে পারে সেটি নিয়ে অনেকগুলো মোটামুটি সামঞ্জস্যপূর্ণ তত্ত্ব প্রতিষ্ঠিত হয়েছে।